Resum Setmana de la República 2024
22 de abril de 2024

La localitat de l'Eliana va celebrar els actes en commemoració de la República, que organitza l’Ajuntament en col·laboració amb el Centre d’Estudis Locals (CEL).

El primer acte va ser la inauguració de l'exposició ‘Cinema i república’ i la projecció de la pel·lícula ‘Terra i llibertat’. La mostra, a càrrec de Pedro Uris, gira entorn d'una selecció de professionals que van haver d'exiliar-se després del colp d'estat. A continuació, es va projectar la pel·lícula de Ken Loach, amb la presència de l'actriu Rosana Pastor. Tots dos actes han comptat amb la col·laboració de l'associació feminista Lliures.

Altra activitat que es va dur a terme va ser la conferencia ‘Cinema, república i educació’ a càrrec del ponent Jaume Carbonell. Es van ressaltar els valors i metodologies que va incorporar el projecte educatiu republicà. En relació amb l'educació republicana es va projectar  ‘El maestro que prometió el mar’, inspirada en la vida d'Antoni Benaiges que, gràcies a una metodologia d'ensenyament pionera i revolucionària per a l'època, va transformar la vida dels seus alumnes.

La cloenda va arribar amb la projecció del curtmetratge ‘La voz queda’, de Laura Pérez, sobre la memòria dels majors després de la guerra i l'actuació del grup Dissonants, amb cançons que acostaran al públic a l'època.